A Bizottság határozata
(1997. szeptember 3.)
a bruttó nemzeti termék piaci áron történő összeállításának összehangolásáról szóló 89/130/EGK, Euratom tanácsi irányelv végrehajtása céljából a tagállami GNP becslésekben végrehajtott változtatásokról
(EGT vonatkozású szöveg)
(97/619/EK, Euratom)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az Európai Atomenergia-közösséget létrehozó szerződésre,
tekintettel a bruttó nemzeti termék piaci áron történő összeállításának összehangolásáról szóló, 1989. február 13-i 89/130/EGK, Euratom tanácsi irányelvre [1],
mivel szükséges a bruttó nemzeti termék piaci árakon való összehasonlíthatóságának, megbízhatóságának és teljességének biztosítása;
mivel e célkitűzések teljesítése szükségessé teszi - a Közösségek saját forrásainak rendszeréről szóló, 1989. május 29-i 88/376/EGK, Euratom határozat [2] végrehajtásáról szóló 1552/89/EGK, Euratom tanácsi rendelet 10. cikke (8) bekezdésének utolsó mondata alapján - határidők megállapítását a GNP becslések minden változtatásának továbbítására vonatkozóan az e határozat végrehajtása előtt bejelentett pontokon azért, hogy a Bizottság számára lehetővé váljon az ezekről a pontokról való véleménynyilvánítás;
mivel az A. és B. mellékletben megadott, a tagállamok által még megvalósítandó munkajegyzék érinti a Bizottság által hivatalosan még nem törölt fenntartásokat, még akkor is, ha néhány ezzel összefüggő munkát befejeztek, és az eredményeket továbbították a Bizottságnak;
mivel az e határozatban előírt intézkedések összhangban vannak a 89/130/EGK, Euratom irányelv 6. cikkével létrehozott bizottság véleményével,
ELFOGADTA EZT A HATÁROZATOT:
1. cikk
A GNP becslések - az ezen határozat végrehajtása előtt bejelentett pontokon történő minden változtatásának és az ezzel összefüggő tájékoztatásnak, vagy minden további módszertani tájékoztatásnak, amely egyértelműen igazolja, hogy az érintett fenntartások már nem időszerűek - a Bizottság számára történő továbbítása határidejének a 1552/89/EGK, Euratom tanácsi rendelet 10. cikke (8) bekezdésének utolsó mondata alapján 1998. október 1-jét tűzik ki.
A bejelentett pontokat e határozat A. és B. melléklete sorolja fel.
A tagállamok által végzett módosításokat a szükséges alátámasztó számításokkal és magyarázatokkal együtt továbbítják a Bizottságnak.
Azonban Ausztria, Finnország és Svédország esetében az A. és B. mellékletben felsorolt, bejelentett pontokat érintő változtatások továbbítására vonatkozó határidő 1999. október 1-je.
2. cikk
Ennek a határozatnak a tagállamok a címzettjei.
Kelt Brüsszelben, 1997. szeptember 3-án.